《韬斋见示所模王廉州烟树晴峦横卷属题》
清代·郭曾炘

老生有常谈，无欲观其妙。覃溪借评画，下士皆大笑。

岂知至人心，如镜常皎皎。燕处谢荣观，超然尘壒表。

四王擅名家，古逸惟元照。晴窗偶展卷，借题抒腹稿。

疏林带茅屋，风帆逐飞鸟。一重一掩间，烟云互萦绕。

直与造化游，匪矜神貌肖。旷林日干戈，庸流空自扰。

扁舟者谁子，危坐方持钓。

作者简介：郭曾炘，号春榆，一号匏庵，侯官人。光绪庚辰进士，改庶吉士，授礼部主事，官至典礼院掌院学士。谥文安。有《匏庐诗存》。